Nu-mi place când ghicesc mişcările politicienilor, e semn că ceva nu-i în regulă cu ei din moment ce sunt atât de previzibili. În editorialul apărut ieri pronosticam schimbarea urgentă din funcţie a prefectului Marius Popica pentru îndrăzneala insuportabilă de a-l acţiona în instanţă pe primarul Antal Árpád pentru nerespectarea legilor ţării şi hotărârilor de Guvern cu privire la arborarea drapelului secuiesc şi intonarea Imnului Ungariei. Mai spuneam că Victor Ponta şi PSD nu-şi pot permite să piardă voturile parlamentarilor UDMR şi pentru asta Ponta va face tot ce-i şopteşte Kelemen Hunor. Ce credeţi că s-a întâmplat? Prefectul Marius Popica a fost dat afară, fără niciun preaviz, fără nicio explicaţie – de altfel, omul era în concediu... Premierul Ponta a executat „ordinul” liderilor UDMR, cuminte ca un pisicuţ căruia nu i-au ieşit ghearele (aoleu, câtă dreptate aveai, Traiane!). Antal Árpád l-a somat să-şi instruiască prefecţii şi a făcut-o: l-a dat afară pe Marius Popica.

Aşadar, suntem la mâna UDMR. Dacă primarul Antal ameninţă cu un nou Tg. Mureş ’90 în Covasna, nu-i nicio problemă, premierul României tace şi-nghite. Dacă, însă, un prefect român respectă legile ţării şi are aceeaşi pretenţie din partea liderilor UDMR, e nenorocire, prefectul este dat afară fără niciun regret. Nu e doar trist şi descurajant, este şi periculos pentru românii din Covasna, care se simt părăsiţi definitiv de statul român. Şi nu doar pentru ei devine periculos să fii român în Secuime, ci şi pentru cei din Harghita şi Mureş, pentru că în aceeaşi zi au fost daţi afară şi prefecţii de Harghita şi Mureş – din (cred) aceleaşi motive.

Iar Ponta nu este la prima „încercare” reuşită în această materie. În primăvară l-a demis, la fel de rapid, pe fostul prefect, tot pesedist, Dumitru Marinescu, care avusese nebănuitul curaj să acţioneze în instanţă nişte primari UDMR. Ce-ar trebui să înţeleagă românii din aceste acţiuni guvernamentale cu repetiţie? Spuneţi-ne dvs., d-le Ponta, poate aveţi vreo idee şi nu pricepem noi bunele dvs. intenţii. Poate dvs. chiar ne iubiţi pe noi, românii din HarCov, şi noi suntem nişte troglodiţi nesimţitori. Dacă nu reuşiţi să ne găsiţi pe noi, românii din Covasna, poate reuşiţi să daţi de Horia Grama, deputat PSD de Covasna. Spuneţi-i lui ce nu puteţi să ne spuneţi nouă, din motive de prea mare diferenţă de înălţime – dvs. prea sus, noi prea jos. Dumnealui s-ar putea să vrea să se facă intermediarul bunelor dvs. intenţii.

Tot ce a făcut premierul Victor Ponta din 2012 încoace arată dispreţul profund al guvernării PSD şi al lui personal pentru situaţia grea în care se află românii minoritari în HarCov. Dispreţ, dezinteres, aroganţă – spuneţi-i cum vreţi, în cazul lui Ponta sunt valabile şi toate trei la un loc, la care mai puteţi adăuga ce doriţi dvs. Un lucru e clar pentru noi: Puterea PSD nu are nevoie de românii din Secuime. Ei nu reprezintă o miză electorală, pentru că voturile lor sunt puţine şi nu merg, de-al dracului, spre PSD şi Victor Ponta – după cum s-a văzut, de altfel, la alegerile prezidenţiale din toamnă.

Dar şi mai tristă şi descurajantă este altă realitate: Guvernul Ponta nu face nimic nici pentru maghiarii din zonă, pentru că şi ei au votat greşit la prezidenţiale. Cu alte cuvinte, autorităţile centrale sunt total dezinteresate de o convieţuire interetnică armonioasă în HarCov. PSD şi Victor Ponta nu urmăresc altceva decât voturile parlamentarilor UDMR, necesare pentru supravieţuirea acestui guvern al trădării interesului naţional în mediul ostil oferit de judeţele cu populaţie majoritar maghiară.

Ce va urma nu ne mai interesează. Pe mulţi dintre noi, românii, guvernul Ponta nu ne-a reprezentat niciodată. Acum cu atât mai puţin. Prefectul interimar se numeşte Sebastian Cucu, fost subprefect. Un om bine pregătit profesional, cu vechime în Prefectura Covasna. Care va pica la prima acţiune în instanţă împotriva vreunui primar UDMR.

Aşa încât, d-le deputat Grama, luaţi-vă inima-n dinţi şi sfătuiţi-l pe amicul politic Gabriel Oprea, vicepremier şi şef peste prefecţi, să-l roage pe Kelemen Hunor să-l instruiască pe Victor Ponta să numească în Covasna un prefect maghiar. Să se liniştească dracului odată pentru totdeauna românii, să nu mai îndrăznească să scoată capul în lumea majoritar maghiară din HarCov decât cu învoire de la stăpânirea locală, atât de bine şi eficient reprezentată în Parlamentul României. Şi scoate o dată pentru totdeauna, Victor Viorele Ponta, drapelele româneşti din zonă pentru că atentează la sensibilităţile etnice ale maghiarilor, terminaţi şi cu Imnul României, care, nu-i aşa, conţine versuri provocatoare la adresa aceloraşi maghiari şi nu vă mai prefaceţi că muriţi de grija românilor, băi pesediştilor, că vă bate Dumnezeu chiar de Crăciun.